Poštovani,

„*Kameno ljudsko srce nema smilovanja*“ valjda je jedina izjava koja ima težinu u tom tekstu objavljenom nedavno na portalu vladajuće strukture u općini Prozor Rama. Tražiti krivca za svoje očito ilegalne radnje priliči samo onima koji nemaju adekvatno objašnjenje za svoje postupke, onima koji obmanjuju javnost na način da prave žrtve od sebe, kako nitko ne bi tražio objašnjenje za njihova djela.

POZDRAVLJAM svaki pokušaj Načelnika općine Prozor Rama da izgradi tvornicu prerade industrijskih metala, kako bi osigurao radna mjesta ljudima koji žele raditi i živjeti u Rami. U tu svrhu sam uputio pismo namjere na adresu Ureda Načelnika općine te ponudio prostor bivše tvornice „Unis“ na korištenje za spomenutu tvornicu, kako se Općina ne bi izlagala dodatnim troškovima oko izgradnje i kako bi sam proces otvaranja tvornice bio brži. I dalje sam spreman pomoći ovaj i sve druge razvojne projekte u Općini, na dobrobit naše zajednice.

Kršiti zakon i vršiti ilegalne iskope i preradu kamenog materijala u vrijednosti cca 700.000,00 KM, po njima je opravdano jer je tobože za dobrobit naroda. Da pojasnim, općina Prozor Rama ne vidi ništa sporno u činjenici da Livno putevi d.o.o. vrše iskope i preradu kamena bez ikakvih odobrenja za eksploataciju i taj isti kamen ugrađuju u trasu puta za Orašac i odvoze ga u smjeru Tomislavgrada, odnosno ne vide ništa sporno u tome da im se plati sirovina kroz poticaj za izgradnju „temelja tvornice“, a onda im se taj dobro plaćeni materijal ponovno plati kroz ugovor za izgradnju puta za Orašac. Kako god, time neka se pozabave nadležne službe. Ukoliko je sve **legalno** nema mjesta strahu, vrijeme će ionako sve pokazati.

Ne mogu a da se ne osvrnem i na jedan komentar na članak u kojem sam prozvan, koji mi je posebno zapeo za oko, citiram: „*žao mi je ljudi koji čekaju radno mjesto...*“, i pitam se koliko su radnih mjesta ti koji brižno komentiraju osigurali u svojim firmama, jer svake godine uredno naplate od općine Prozor Rama putem **izravnih sporazuma** više desetaka tisuća KM. Za razliku od njih, Dragan Radić u općini Prozor Rama trenutno ima zaposlenih dvadeset radnika i već dugi niz godina radi na tome da se što više ljudi zaposli i vrati u Ramu, ali tako što osigurava radna mjesta i dostojnu plaću radnicima, proširuje djelatnost, bez ikakve potpore ili poticaja od strane općine Prozor-Rama. Baš naprotiv, protiv vladajuće strukture vodim sudske sporove zbog nametanja protuzakonitih komunalnih naknada, poreza na nekretnine, poništavanja javnih natječaja.

Firma Graditelj svratišta d.o.o. Prozor Rama je u postupku javnih nabava za uređenje pročelja zgrada u gradu Prozoru dva puta imala najpovoljniju ponudu i bila jedina koja zadovoljava tražene uvjete natječaja, ali ih Općina oba puta poništava uz obrazloženje o tržišnim cijenama. Zajedno u konzorciju smo bili najjeftiniji u postupku nabave za izgradnju puta na Orašac, no budući da nismo „podobni“, općinske strukture poništavaju natječaj unatoč odluci Ureda za razmatranje žalbi u Sarajevu da nema osnova za poništenje, a u međuvremenu Načelnik preko svojih medija obmanjuje ramski narod da neki koče izgradnju puta. Znači, dušebrižnicima iz vladajuće strukture tada nije stalo da dvadeset radnika radi i zarađuje kruh u općini Prozor Rama, jer **očito za njih ovdje nema mjesta**, nego i tu borbu nazivaju kočenjem u njihovim velikim projektima. Koliko daleko ide to „smilovanje“ govori i podatak da se firmama koje su izvođači na općinskim projektima zabranjuje svaka suradnja sa firmom GS Građenje d.o.o.

Navodite da nije uplaćen porez na nekretnine. Radi se o nekretninama koje su kupljene putem javnih natječaj po tržišnim cijenama, ali općinske komisije spomenute nekretnine procjenjuju na četiri do pet puta veću vrijednost od kupljene kako bi se domogle što većeg poreza od tamo nekog poduzetnika. Nakon što se sudski postupak završi, porez će biti plaćen u iznosu koji odredi sud.

Ovdje ću se zaustaviti. Ostala kočenja od strane vladajuće strukture prema ljudima koja rade i zarađuju u firmama Dragana Radića neću više promatrati mirno, o tome će se pozabaviti **nadležne** **službe i sudovi**.

Vama želim da sve svoje projekte što skorije realizirate, a pritom nastojte za svoje neuspjehe kriviti ljude u svojim redovima, a ne nekoga tko samo radi svoj posao. Ovim putem pozivam Načelnika općine Prozor-Rama da organizira sučeljavanje na nekom od svojih medija, pa neka ramska javnost sama procijeni tko je taj tko koči razvoj općine Prozor-Rama.

Na kraju, kad sam u tekstu članka ja prozvan imenom i prezimenom, pristojno i profesionalno bilo bi da su autor članka i citirani sugovornici iz Ureda Načelnika također navedeni imenom i prezimenom, pogotovo što je povod članku „razotkrivanje“ anonimnih prijavitelja.

Uz odgovor prilažem dokumentaciju koja potkrjepljuje moje navode.

Srdačan pozdrav,

Dragan Radić!